Egyensúlykeresés változó világunkban
Marosvásárhely, 2012. október 4-7.


Májusban még oly távolinak tűnt ez a dátum, de a nyár tovalett és elérkezett október 4-e,az Unitárius, Unitárius univerzalista és más felekezetű nők második Világtalálkozójának nyitó napja. A Grand szállóda előcsarnokában ismerős és ismeretlen kedves arcok fogadtak s így oldódott az újjal, a felfedezésre váró dolgokkal való találkozás izgalma – a kitűzők átvételekor még azt sem tudtam/lehet más is így volt vele/, hogy mit is rejt a GSG 9 felirat a nevem mellett.

A délutáni megnyitón 12 országból mintegy 250 résztvevő jelent meg. Barbara Kres Beach ICUUW elnök elismeréssel szólt a találkozó szervező bizottságának munkájáról. Beszédében elhangzott, hogy az első, 2009-ben Hustonban rendezett Világtalálkozó nagy eredménye a Global Sisters Groups /GSG/ vagyis Nőtestvérek Nemzetközi Csoportjának létrejötte, mely a közösségépítéshez, fejlesztéshez dolgoz ki programokat, segít azok megvalósításában egy adott közösség erőforrásait mozgosítva. Nagy Gizella SICUUW elnök szeretetteljes üdvözlő szavaiból egy történet kapcsán elismerhettük, hogy bizony sokszor könnyebb türelmetlenül „dudálni”, mint valaminek a működéséhez, beindításához hozzájárulni. Üdvözlő beszédet mondott még Bálint Benczédi Ferenc püspök, Asztalos Klára UNOSz elnök, Lokodi Edit Emőke a Maros Megyei Tanács alelnöke. Laura Nagel /AEÁ/ az első világtalálkozóval kapcsolatos gondolatait ismertette.


A GSG, melyet Páll Krisztina és dr.Sztranyiczki Zsófia irányított, három alkalommal ült össze. Felmérve a legfontosabb igényeket, problémákat / mint pl.: értékválság, utánpotlás hiánya/, megoldási formákat –akcióterveket- dolgozott ki egy-egy konkrét dolog megvalósítása érdekében.


Kerekasztal-beszélgetések keretében szó volt a lelki békénk megteremtéséről, népi kultúrák,ősi vallások, pogány szokásokról, békére nevelésről, Isten lelkének kereséséről, testvérkapcsolatokról és az egyensúlykereséséről változó világunkban. Minden alkalommal tartalmas, értékes előadásokat hallhattunk, melyek ismereteinket gyarapították, egymáshoz közeledésünket segítették, lelkünket simogatták. Mindenről nem lehet kimerítően beszámolni, de egy pár gondolatot lejegyeznék.

Székely Kinga Réka/Erdély/ - Bármi történjék ebben a világban az emberi élet mindaddig fenn fog maradni, amíg van hit és van értelem.

Ann Peart/Anglia/ - Az egyensúly nem jön azonnal, akár a hintánál, egyszer fent, egyszer lent. A fontos, hogy ne felejtsünk el tudatosak lenni a hosszú „futam” alatt.

Cathy Cordes/AEÁ/ - A munkánkat nem végezheti el más helyettünk, de támogathatnak. A céljaink közösek, ha más is a kultúránk.

Pap Mária/Erdély/ - Keressük helyünket, szerepünket és probálunk lélek lenni kis és nagy közösségekben.

Tina Hüsing/Németország/ - Fel kell mérnünk, hogy mi az, amit annyira szeretünk, hogy tenni is tudunk érte.  
Dr.Lévai Anikó/Magyarország/ - A család –gyerekek,szülők,testvérek- megtartó erő. Az egyensúly eléréseben fontos az optimizmus és egy értékrend felállítása.
Biró Rozália/Erdély/ - Az egyensúly csak rövid időre adatik meg, de könnyebben kialakul, ha érezzük Isten gondviselésének védettségét.

Farkas Boglárka/Magyarország/ - A megoldás a mi kezünkben van, csak észre kell vennünk amikor szabad utat kapunk, meg kell látnunk a jót.


A műhelymunkáknál mindenki szabadon választhatta a neki ismerős, ismeretlen vagy érdekes témát, így azt hiszem mindannyian feltöltődtünk ezek által is. A zene is része volt mindennapos programjainknak:  furulya és énekszó /Czerán Csaba és Sorbán Enikő/, hegedű és zongora/Ráduly Zsófia és Strausz Imre/, Tódor Éva gitárral kísért énektanítása, dr.Molnár Tünde orgonajátéka, mind- mind lelki gyönyörűségünket szolgálta.


A szombati, október 6-i UNOSZ Közgyűlés a Kultúrpalotában, úgy éreztem fénypontja volt a Világtalálkozónak. A zászlós bevonulás, a népviseletbe öltözöttek színfoltjai, a találkozás örömétől sugárzó arcok egy kimondhatatlan hangulatot keltettek. Jill McAllister és Moldován-Szeredai Noémi lelkészek által tartott áhitat keretében az együttimádkozás és éneklés templommá szentelte az előadótermet. A Közgyűlés résztvevőit köszöntötte Bálint Benczédi Ferenc, a Magyar Unitárius Egyház püspöke, Peter Morales,az Amerikai Unitárius Univerzalista Szövetség elnöke –felvételről-, Barbara Kres Beach, ICUUW elnök. Andorkó Rozália az összetartózásunk jelképét, a vándorabroszt mutatta be. Asztalos Klára UNOSZ elnök beszámolójában az újraalakulástól számított 21 év munkáját összegezte, megemlítve a Közgyűlések színhelyeit,s ezt képekben is bemutatva. Ezt követte Simó Melinda titkári jelentése és egy vetített képes összeállítás a nőszövetségek tevékenységeiről.A lókodi öregotthon látogatási programját Jakabházi Vera ismertette. Úgy hiszem külföldi vendégeink betekintést nyertek az UNOSZ műkődésébe, megismerhették tevékenységeinket és azt az áldásos munkát, melyet minden Nőszövetség kifejt az ő környezetében. A szünetet követően Nagy Gizella köszöntötte az egybegyűlteket és bevezette az egyensúlykeresésről szóló kerekasztal-beszélgetést. Az előadók: dr.Lévai Anikó jogász, Biró Rozália közgazdász, Farkas Boglárka újságíró, mindannyiunknak példát, ötleteket adtak, hogyan is kereshetjük külső és belső egyensúlyunkat a család és munkahely, valamint más elfoglaltságok, feladatok között.


Az eléggé sűrű programok közötti szünetben jó volt rég nem látott ismerősökkel beszélgetni, ujonnan felfedezett földiekkel ismerkedni, új kapcsolatokat szőni, gyönyörködni az Unitarcoop által kiállított termékekben. Jó volt EGYÜTT lenni és ezért köszönet és hála a szervezők nagy csapatának, a támogatóknak, előadóknak, önkénteseknek, háttérmunkásoknak. Kívánom, hogy mindannyian a Világtalálkozón hallottak, tanultak által, legyünk jobbak, elfogadóbbak, a közösségért tevékenykedők, hogy szebbé tegyük azt a helyet, ahol élünk.

